
ACORD 125/2006, DE 19 D’ABRIL, DEL PLE DEL CONSELL DE L’AUDIOVISUAL DE CATALUNYA
Expedient sancionador núm. 18/2006-S SOCIEDAD ESPAÑOLA DE RADIODIFUSIÓN, SA (Radio Barcelona 96.9 MHz)

1. Antecedents

1. L’Àrea de continguts d’aquest Consell va emetre una nota en què es feia constar  que Ràdio Barcelona (96.9 MHz) nom comercial de la societat mercantil SOCIEDAD ESPAÑOLA DE RADIODIFUSIÓN, SA, ha emès, el dia 21 de març de 2006 a les 07.00 hores El català va amb tu, espot que es troba dins de la campanya institucional anomenada Dóna corda al català, i del que segons les dades de que disposava aquest Consell, no comptava amb la preceptiva autorització prèvia del Consell de l’Audiovisual de Catalunya.
2. El Consell de l’audiovisual de Catalunya va decidir, mitjançant l’Acord 96 de 22 de març, obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a Ràdio Barcelona (96.9 MHz) nom comercial de la societat mercantil SOCIEDAD ESPAÑOLA DE RADIODIFUSIÓN, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que consideri oportunes.

3. El 3 d’abril de 2006 (Registre d’entrada 812/2006) ha tingut entrada en aquest Consell un escrit que presenta el senyor José Maria Martí Martí, en nom i representació de la societat mercantil SOCIEDAD ESPAÑOLA DE RADIODIFUSIÓN, SA,  en què s’al·lega, fonamentalment, que «l’article 109 de la Llei de comunicació audiovisual de Catalunya és aplicable a les administracions públiques de Catalunya que fan la publicitat institucional i no al mitjans que fan l’emissió d’aquesta publicitat» i  que amb posterioritat a aquests fets el Consell ha autoritzat la campanya objecte d’aquest expedient, motius pels quals sol·licita el seu arxiu.

Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, aprovada recentment, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.
Encara que l’obligació de sol·licitar l’autorització correspon a l’administració publica autora de la publicitat institucional, els prestadors del servei de comunicació audiovisual interessats tenen l’obligació de sol·licitar de l’administració amb la qual contracten la campanya, l’autorització prèvia que ha d’atorgar el Consell de l’Audiovisual de Catalunya, doncs, altrament, infringeixen allò que preveu la lletra e de l’article 133 de la Llei esmentada. I per tant, no són admissibles les al·legacions que, en aquest sentit, formula l’operador.
Tenint en compte que aquest Consell, prèvia sol·licitud que va presentar el govern de la Generalitat, el 22 de març de 2006 ha autoritzat finalment la campanya institucional, i què el 23 de març de 2006 va trametre una circular en la qual s’establia el procediment que havia de regir la sol·licitud d’autorització prèvia;
De conformitat  amb el que disposen l’article 129 de la Llei 22/2005, de 29 de desembre, de la comunicació audiovisual de Catalunya, l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

Per tot l’exposat el Ple del Consell de l’Audiovisual de Catalunya ha adoptat els següents

ACORDS

1. Tancar, de conformitat amb el que disposa l’apartat segon de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993, de 9 de novembre, el període d’informació prèvia incoat a l’operador Ràdio Barcelona (96.9 MHz) nom comercial de la societat mercantil SOCIEDAD ESPAÑOLA DE RADIODIFUSIÓN, SA.(EXP. Núm. 18-06 S)

2. Arxivar l’expedient  de l’operador Ràdio Barcelona (96.9 MHz) nom comercial de la societat mercantil SOCIEDAD ESPAÑOLA DE RADIODIFUSIÓN, SA (EXP. Núm. 18-06 S)

3. Notificar aquest Acord a l’interessat.

Barcelona, 19 d’abril de 2006.

Josep M. Carbonell i Abelló



Antoni Bayona i Rocamora

President





Conseller secretari

